Cosatu 'teleurgesteld' in Tito se toespraak | Netwerk24
Cosatu 'teleurgesteld' in Tito se toespraak
Deur Francois Williams 30 Oktober 2019 16:51
Tito Mboweni tydens sy begrotingsrede in Oktober. Foto: Gallo Images
Die vakverbond Cosatu is "uiters teleurgesteld" in wat hy die regering se "skokkend swak en onvoldoende" mediumtermynbegrotingsraamwerk noem.
Die regering het g'n ernstige plan op die tafel om die ergste ekonomiese krisis sedert 2008 en die ernstigste bedreiging vir staatsondernemings sedert 1994 op te los nie, sê Matthew Parks, Cosatu se parlementêre verteenwoordiger.
Hy is veral krities daaroor dat Tito Mboweni, minister van finansies, nie verwys het na die vordering wat gemaak is sedert die Werkeberaad en die beleggingskonferensies van 2018 nie. Daar is nie 'n teiken vir nasionale werkskepping genoem nie, en die tesourie het geen reaksie op die jongste werkloosheidsyfer van 29% getoon nie.
Volgens Parks is Cosatu wel in sy skik dat die regering die sogenaamde "anti-werker-aanvalle" uit die tesourie se ekonomiese strategiedokument verwyder het.
'n Tweede weergawe van dié beleidsdokument sou Woensdagmiddag uitgereik word.
Cosatu is vies dat die tesourie nie verslag doen oor hoe die private sektor die subsidies en aansporings vir die indiensneming van jong mense bestee het en hoeveel werkgeleenthede gered en daarmee geskep is nie.
Volgens Cosatu lê baie van dié maatskappye eerder werkers af of hulle hersirkuleer bestaande poste bloot om toegang tot die subsidies te kry.
Cosatu blyk ook erg gekant te wees teen Mboweni se planne om staatsbesteding in te kort.
Parks kritiseer Mboweni se gissings dat dit nie die moeite werd is om die Suid-Afrikaanse Lugdiens langer aan die gang te hou nie.